b"\n_START_ARTICLE_\nOperacija Overlord\n_START_SECTION_\nNem\xc5\xa1ke priprave\n_START_PARAGRAPH_\nPo padcu Francije leta 1940 in vse pogostej\xc5\xa1ih vpadih zavezni\xc5\xa1kih enot v Francijo se je nem\xc5\xa1ko vrhovno poveljstvo zavedlo, da lahko v zahodni Evropi v bli\xc5\xbenji prihodnosti pride do invazije in tako odprtje druge fronte, ki bi bila lahko za Nem\xc4\x8dijo preveliko breme in bi zaradi tega lahko izgubila vojno. Odgovor na to nevarnost je bila izgradnja obrambne linije, ki se je raztezala vse od \xc5\xa1pansko-francoske meje pa do Severnega rta. Tej liniji so pravili Atlantski zid in naj bi prepre\xc4\x8dil zavezni\xc5\xa1ko izkrcanje ali pa ga vsaj upo\xc4\x8dasnil._NEWLINE_Poveljstvo nad izgradnjo zidu je prevzel feldmar\xc5\xa1al Rommel. Ker je bila obrambna linija enostavno predolga, da bi jo na vseh mestih temeljito utrdili, so nekatera mesta utrdili mo\xc4\x8dneje nekatera pa slab\xc5\xa1e. Katera mesta so bila mo\xc4\x8dneje utrjena, je bilo odvisno od mo\xc5\xbenosti izkrcanja zavezni\xc5\xa1kih \xc4\x8det, prav zaradi tega pa je pri\xc5\xa1el Rommel v spor s poveljnikom poveljstva Zahod, feldmar\xc5\xa1alom von Rundstedom. Rommel je trdil, da obstaja velika verjetnost zavezni\xc5\xa1kega izkrcanja med ustjem reke Somme in zalivom St. Malo, medtem ko je von Rundsted trdil, da bo napad pri\xc5\xa1el iz smeri Pas-de-Calaisa od kjer vodi najkraj\xc5\xa1a pot do Porurja. Poleg tega je Rommel, na podlagi iz izku\xc5\xa1enj iz Afrike zahteval, da oklepne enote premestijo bli\xc5\xbeje obali, s \xc4\x8dimer se von Rundsted seveda ni strinjal. To je bilo po eni strani razumljivo, saj ni vedel, kje bo pri\xc5\xa1lo do izkrcanja in oklepnih enot tako ni hotel vezati na dolo\xc4\x8deno obmo\xc4\x8dje. Spor je nato razre\xc5\xa1il Hitler in Rommlu dodelil tri rezervne oklepne divizije, ki jih je ta nato razporedil pri Amiensu, Rouenu in Caenu, kar je bilo dokaj blizu kraja na katerem so se nameravali izkrcati zavezniki. Preostale divizije so bile v rezervi in name\xc5\xa1\xc4\x8dene v okolici Pariza, v Belgiji, v okolici Saumura in ju\xc5\xbeni Franciji. S tem so bile strate\xc5\xa1ke rezerve oslabljene. Za obrambo Francije so imeli Nemci junija 1944 na razpolago kar 58 divizij, od katerih je bilo 33 rezervnih, preostalih 25 pa je bilo mo\xc5\xbeno uporabiti tudi za napadalne akcije. Najve\xc4\x8d divizij so imeli izpostavljeni kraji. _NEWLINE_Medtem, ko je bila kopenska vojska bolj ali manj pripravljena na bojne operacije pa je v nem\xc5\xa1ki mornarici vladalo pravo razsulo. Najve\xc4\x8dji problem je bil, da poveljstvo Zahod ni imelo nobene oblasti nad mornari\xc5\xa1kimi silami na kopnem. Poveljstvo nad obalnimi baterijami so dobili \xc5\xa1ele na dan napada, ko je bilo \xc5\xbee prepozno. Nem\xc5\xa1ka mornarica na podro\xc4\x8dju zavezni\xc5\xa1kega izkrcanja je \xc5\xa1tela le 5 ru\xc5\xa1ilcev, 6 torpedovk, 34 torpednih \xc4\x8dolnov, 309 minolovcev, 116 patruljnih \xc4\x8dolnov in 49 zastarelih obalnih podmornic. Prav tako tudi letalstvo ni bilo podrejeno poveljstvu Zahod. Na papirju je to imelo 400 letal, vendar je bila ve\xc4\x8dina teh v \xc4\x8dasu napada v Nem\xc4\x8diji, kjer so branila njeno nebo, tako da je bilo \xc5\xa1tevilo letal v Franciji ob\xc4\x8dutno manj\xc5\xa1e. _NEWLINE_Iz vsega tega je mo\xc4\x8d sklepati, da Nemci na morebitno invazijo niso bili najbolje pripravljeni, \xc4\x8deprav  je bilo vsem jasno, da bo do nje prej ali slej pri\xc5\xa1lo. Temu primerno so se posku\xc5\xa1ali tudi pripraviti, vendar so jih pri tem ovirali dogodki na drugih frontah, ki so zahtevale ogromno ljudi in voja\xc5\xa1kega materiala, ki bi ga lahko uporabili za obrambo Francoske obale. Na koncu je Nemce prehitel \xc4\x8das.\n_START_SECTION_\nZavezni\xc5\xa1ke priprave\n_START_PARAGRAPH_\nIzkrcanje zaveznikov pri Dieppu, operacija Jubilee, 19. avgusta 1942 je pokazala, da bo morebitno izkrcanje zavezni\xc5\xa1kih \xc4\x8det v zahodni Evropi dosti bolj te\xc5\xbeavno, kot so ti sprva pri\xc4\x8dakovali. Zato so se kljub pritiskom Sovjetske zveze in deloma tudi ZDA odlo\xc4\x8dili, da bodo morebitno izkrcanje v zahodni Evropi in s tem odprtje druge fronte prestavili v prihodnost oz. \xc4\x8das, ko se bo vojna sre\xc4\x8da postavila na stran zaveznikov. Na\xc4\x8drti za izkrcanje so bili tako odlo\xc5\xbeeni za nedolo\xc4\x8den \xc4\x8das._NEWLINE_Leto je 1943 je bilo prelomno za vse strani udele\xc5\xbeene v velikem spopadu. Zavezniki so za\xc4\x8deli po\xc4\x8dasi dobivati vojno, sile osi pa so se morale za\xc4\x8deti umikati iz Afrike in  ju\xc5\xbene Italije. Zahodni zavezniki so se odlo\xc4\x8dili, da je to pravi trenutek za odprtje nove fronte, ki naj bi po nabolj optimisti\xc4\x8dnih na\xc4\x8drtih \xc5\xbee do konca leta 1944 porazila nacisti\xc4\x8dno Nem\xc4\x8dijo. Priprave so stekle in \xc5\xbee na za\xc4\x8detku je bilo jasno, da bodo najve\xc4\x8d vojakov prispevale ZDA, zato so se odlo\xc4\x8dili da bo poveljnik invazijskih sil Ameri\xc4\x8dan. Za to nalogo so po dolgih razpravah dolo\xc4\x8dili Dwighta Eisenhowerja. Na\xc4\x8drte za napad je za\xc4\x8del pripravljati angloameri\xc5\xa1ki \xc5\xa1tab znan pod kratico COSSAC (Chief of Staff to the Supreme Allied Commander). Na\xc4\x8drti za izkrcanje so dobili \xc5\xa1ifro Overlord, temeljili pa so na izku\xc5\xa1njah iz bojev pri Dieppu. Mo\xc5\xbenosti izkrcanja so bile izredno omejene, saj je moralo biti izkrcevalno obmo\xc4\x8dje v dosegu zavezni\xc5\xa1kega letalstva, moralo je omogo\xc4\x8dati izkrcanje velikega \xc5\xa1tevila \xc4\x8det in moralo je imeti dobre prometne povezave, ki bi zavezni\xc5\xa1kim vojakom omogo\xc4\x8dale hitro napredovanje v notranjost celine. Za ta namen so bile izbrane obale v okolici Pas de Calaisa, odsek obale med belgijsko-francosko mejo in Cherbourgom ter polotok med Caenom in Cherbourgom. Eisenhower se je odlo\xc4\x8dil za zadnjo mo\xc5\xbenost, obalo pri Pas de Calaisu pa je uporabil za vabo, s katero bi Nemce odvrnil od prave smeri napada._NEWLINE_Klju\xc4\x8d do uspeha operacije je bila v uporabi letalstva, zato so zavezniki \xc5\xbee sredi leta 1943 nad Nem\xc4\x8dijo izvedli \xc5\xa1tevilna letalska bombardiranja, ki naj bi oslabila nem\xc5\xa1ko letalstvo in letalsko industrijo. Napadi so se vlekli vse v leto 1944, izgube na obeh straneh pa so bile velike. Razlika je bila le v tem, da so zavezniki to izgubo lahko hitro nadomestili, Nemci pa ne, saj jim je po \xc5\xa1tevilnih zra\xc4\x8dnih bojih za\xc4\x8delo primanjkovati letal in izku\xc5\xa1enih pilotov. Zato so bili iz okupiranih de\xc5\xbeel prisiljeni vsa letala preseliti v Nem\xc4\x8dijo, kjer so branila lastno nebo. Tako so zavezniki odstranili eno najve\xc4\x8djih gro\xc5\xbeenj, ki je pretila invaziji. Priprave so tekle tudi na tleh. \xc5\xbde vse od za\xc4\x8detka leta 1944 so v Britanijo prihajali ameri\xc5\xa1ki vojaki ter gore opreme potrebne za izkrcanje. Temu primerni so bili tudi varnostni ukrepi. Marca so bili ti mo\xc4\x8dno poostreni, obalni pas in zaledje od zaliva Wash do Land's Enda  jugovzhodno od Dunbara in do Arboatha na \xc5\xa0kotskem je postal zaprto obmo\xc4\x8dje. Nadzor nad po\xc5\xa1to je bil mo\xc4\x8dno poostren, prebivalci se niso smeli prosto gibati. Po cestah so se dan in no\xc4\x8d valile kolone voja\xc5\xa1kih tovornjakov, ki so ohromile lokalni promet, popolnoma ohromljen je bil tudi \xc5\xbeelezni\xc5\xa1ki promet. Aprila so bili ukinjeni vsi voja\xc5\xa1ki dopusti, zaustavljena je bila tudi diplomatska po\xc5\xa1ta,  pred zgradbami veleposlani\xc5\xa1tev pa so bile postavljene stra\xc5\xbee. Obve\xc5\xa1\xc4\x8devalna slu\xc5\xbeba je delala s polno paro._NEWLINE_Medtem je  Eisenhower razdelil dol\xc5\xbenosti znotraj operacije. Poveljstvo nad vsemi kopenskimi silami je bilo dodeljeno generalu siru Bernard Montgomeryu. Britanska druga armada je bila pod poveljstvom generala sira Milesa C. Dempseyja, poveljstvo nad ameri\xc5\xa1kimi \xc4\x8detami pa je prevzel general Omar N. Bradley. Drugemu invazijskemu valu sta poveljevala generala H. D. G. Crerar (1. kanadska armada) in Georg Patton (3. armada ZDA). Koordinator letalskih sil je bil mar\xc5\xa1al sir Arthur W. Tedder, to je bilo sestavljeno iz takti\xc4\x8dnega letalstva, ki mu je poveljeval mar\xc5\xa1al sir Trafford Leigh-Mallory, in kombiniranih strate\xc5\xa1kih bombni\xc5\xa1kih sil, ki sta jim poveljevala mar\xc5\xa1al Arthur T. Harrisa (britanski del) in Carl Spaatz ( del ZDA)._NEWLINE_Na\xc4\x8drt za izkrcanje je  bil tak; britanska druga armada naj bi se izkrcala na treh odsekih zahodno od reke Orne, ti odseki si dobili imena >>Sword<<,>>Juno<< in >>Gold<<. Ameri\xc5\xa1ka prva armada pa naj bi se izkrcala zahodno od Britancev na odsekih poimenovanih >>Omaha<< in >>Utah<<. Britanska 6. zra\xc4\x8dno-desantna divizija je imela nalogo uni\xc4\x8diti nem\xc5\xa1ke topove vzhodno od Orne. Ameri\xc5\xa1ka 82. in 101. zra\xc4\x8dno-desantna divizija pa je morala varovati zaledje obmo\xc4\x8dja >>Utah<<. Po izkrcanju bi morali zavezniki takoj napredovati proti Cherbourgu in tam zasesti pristani\xc5\xa1\xc4\x8de preko katerega bi se lahko oskrbovali, v nadaljnjih operacijah pa \xc5\xa1e nekaj dodatnih pristani\xc5\xa1\xc4\x8d v Bretanji. V za\xc4\x8detku operacije naj bi material za fronto dova\xc5\xbeali z amfibijskimi ladjami, nekoliko kasneje pa naj bi material dostavljali s pomo\xc4\x8djo umetnega sidri\xc5\xa1\xc4\x8da Gooseberry in dveh umetnih pristani\xc5\xa1\xc4\x8d, Mulberryja A in B, za oskrbo \xc4\x8det z gorivom pa bi preko Rokavskega preliva napeljali naftovod, poimenovan PLUTO.  Operacijo naj bi \xc5\xa1e dodatno podprla francoska odporni\xc5\xa1ka gibanja, ki naj bi v dneh pred izkrcanjem po Franciji izvedla \xc5\xa1tevilne sabota\xc5\xbene akcije._NEWLINE_Za potrebe operacije so zavezniki zbrali 4126 desantnih ladij, 864 trgovskih ladij, 736 pomo\xc5\xbenih ladij in 1213 bojnih ladij. Ameri\xc5\xa1ko letalstvo je imelo na razpolago 13.000 letal, med katerimi je bilo 4.500 bombnikov.\n_START_SECTION_\nObve\xc5\xa1\xc4\x8devalna dejavnost\n_START_PARAGRAPH_\nKer je bilo pred Nemci izredno te\xc5\xbeko skriti tako veliko armado, ki se pripravlja na izkrcanje, so se zavezniki odlo\xc4\x8dili da Nemce zavedejo s pretvezo, da bo do izkrcanja pri\xc5\xa1lo pri Pas da Calaisu. V ta namen so zavezniki v okolici Dovra postavili na\xc5\xa1teto la\xc5\xbenih voja\xc5\xa1kih naprav in skladi\xc5\xa1\xc4\x8d, v eter pa so po\xc5\xa1iljali \xc5\xa1tevilna la\xc5\xbena obvestila, nem\xc5\xa1kim agentom pa so podtaknili la\xc5\xbene informacije. Vsi ti ukrepi so bili zelo u\xc4\x8dinkoviti, saj so bili Nemci sredi leta 1944 trdno prepri\xc4\x8dani da bo pri\xc5\xa1lo do izkrcanja v okolici  Pas da Calaisa, zato so temu primerno tudi ukrepali in svoje najbolj\xc5\xa1e enote poslali na to obmo\xc4\x8dje._NEWLINE_Vendar pa Nemci kljub nekoliko zgre\xc5\xa1enim predstavam o polo\xc5\xbeaju na fronti niso tavali v popolni temi, kot so bili prepri\xc4\x8dani zavezniki. Nem\xc5\xa1ki agenti, ki so se vtihotapili v francosko odporni\xc5\xa1ko gibanje so 1. in 2. junija na valovih britanskega radijskega omre\xc5\xbeja zaznali \xc5\xa1ifrirano sporo\xc4\x8dilo, ki je odporni\xc5\xa1kim gibanjem dalo znak, da bo kmalu pri\xc5\xa1el ukaz za pri\xc4\x8detek sabota\xc5\xbenih akcij. Admiral D\xc3\xb6nitz je bil 3. junija obve\xc5\xa1\xc4\x8den, da bo v naslednjih dveh tednih pri\xc5\xa1lo do invazije. Poveljstvo tem poro\xc4\x8dilom ni verjelo, zato se v naslednjih dneh na nem\xc5\xa1ki strani ni zgodilo popolnoma ni\xc4\x8d.  Dan pred napadom so nem\xc5\xa1ki obve\xc5\xa1\xc4\x8devalci prestregli zadnji del \xc5\xa1ifriranega sporo\xc4\x8dila namenjenega odporni\xc5\xa1kemu gibanju. Iz tega je poveljnik 15. armade general von Salmuth sklepal, da bo kmalu pri\xc5\xa1lo do napada. Zato je svojim enotam ukazal popolno pripravljenost. Svoje ugotovitve je poslal v poveljstvo armadne skupine B, kjer pa mu niso verjeli in zato tudi niso obvestili Rommla, ki je bil prav takrat na poti v Nem\xc4\x8dijo. Prav tako niso obvestili 7. armade, ki je bila na obmo\xc4\x8dju, na katerem je pri\xc5\xa1lo do izkrcanja. V \xc5\xa1tabu poveljstva Zahod v Parizu so poro\xc4\x8dilo o mo\xc5\xbeni invaziji sicer prejeli, vendar mu niso posve\xc4\x8dali posebne pozornosti, kljub temu, da so dobivali obvestila, da imajo radijske postaje med Chrbourgom in Le Havrom motnje ter, da so postaje med Fecampom in Calaisom zaznale velike premike ladij. Nem\xc5\xa1ko letalstvo je \xc5\xbee dalj \xc4\x8dasa prestrezalo meteorolo\xc5\xa1ka poro\xc4\x8dila zavezni\xc5\xa1kega letalstva, pri \xc4\x8demer se jim je zdelo nenavadno to, da to \xc5\xa1e nikoli ni letelo ob takem vremenu ter v takem \xc5\xa1tevilu.  _NEWLINE_Kljub vsem na\xc5\xa1tetim opozorilom von Rundsted ni ukazal preplaha, saj mu je v ra\xc4\x8dunih manjkal klju\xc4\x8den podatek - kraj napada. Nemci so takrat precej to\xc4\x8dno vedeli za datum napada, predvidevali so da bo nekje sredi junija, niso pa vedeli kraj napada. Do tega bi lahko pri\xc5\xa1lo kjer koli v Franciji, \xc4\x8deprav \xc5\xa1e najbolj verjetno v  okolici  Pas-de-Calaisa. Ker pa tega niso vedeli zagotovo, niso mogli pravilno razporediti svojih sil. Tako je von Rundsted sklepal, da bo najbolje, \xc4\x8de vse ostane tako kot je bilo pred obvestili o prihajajo\xc4\x8dem napadu. Da je napad v naslednjih dneh malo verjeten, je samo zase govorilo tudi vreme, ki takrat ni omogo\xc4\x8dalo izkrcanja. Vendar takega mnenja v poveljstvu niso bili vsi.  _NEWLINE_Nemci so dan pred napadom imeli mo\xc5\xbenost, da izvejo kaj ve\xc4\x8d o zavezni\xc5\xa1kih pripravah, vendar nem\xc5\xa1ka letala zaradi slabega vremena in zavezni\xc5\xa1ke premo\xc4\x8di v zraku niso vzletela. Prav tako zaradi slabega vremena niso izplule izvidni\xc5\xa1ke ladje. Da pa bi bila stvar \xc5\xa1e slab\xc5\xa1a, je bil poizkusni preplah, na\xc4\x8drtovan za 5. junij, zaradi vaj odpovedan. Tako je bila 7. armada na dan napada le v stanju obrambne pripravljenosti, ta pa je veljala \xc5\xbee od za\xc4\x8detka leta.\n_START_SECTION_\nZra\xc4\x8dni desant\n_START_PARAGRAPH_\nPetega junija ob 23.03 so iz letali\xc5\xa1\xc4\x8da Harwell proti Franciji poletela prva letala z zra\xc4\x8dno-desantnimi \xc4\x8detami. Njihova naloga je bila postavitev oddajnikov, po katerih naj bi se kasneje orientirali padalci in piloti desantnih letal. Sledila so jim letala z enotami, ki so imela nalogo zasesti strate\xc5\xa1ko pomembne mostove preko ceanskega prekopa in reke Orne. Nekatere izmed mostov so morali obdr\xc5\xbeati v svojih rokah za vsako ceno, medtem ko so morali preostale zaradi nevarnosti nem\xc5\xa1ke protiofenzive poru\xc5\xa1iti. Poleg mostov so se padalci lotili tudi drugih nalog, kot je bilo \xc4\x8di\xc5\xa1\xc4\x8denje polj, na katerih bi kasneje pristala jadralna letala, ter uni\xc4\x8devanje nem\xc5\xa1kih obrambnih objektov v okolici obale. Prvim padalcem je do konca dneva sledilo \xc5\xa1e okoli 14.000, ki so jih pripeljali z ve\xc4\x8d kot 1.000 letali. Njihova naloga je bila zasesti strate\xc5\xa1ko pomembna prometna vozli\xc5\xa1\xc4\x8da, uni\xc4\x8diti nem\xc5\xa1ke obrambne polo\xc5\xbeaj in topni\xc5\xa1tvo ter braniti zaledje obal pred nem\xc5\xa1ko protiofenzivo. \xc4\x8ceprav je kazalo, da zra\xc4\x8dni desant poteka, kot je bilo pri\xc4\x8dakovano, je \xc5\xa1lo marsikaj narobe. Zaradi mo\xc4\x8dnega protiletalskega ognja in slabega vremena je marsikatero letalo s padalci za\xc5\xa1lo in padalce odvrglo na napa\xc4\x8dnih krajih. Nekateri padalci so pristajali po strehah hi\xc5\xa1, zvonikih cerkva in na veliko nem\xc5\xa1ko presene\xc4\x8denje, tudi pred njihovimi stra\xc5\xbearskimi postojankami. Mnoge enote so zaradi napa\xc4\x8dnega kraja odskoka razpadle in je bilo potrebno na tleh formirati nove. Tako so nove enote sestavljali pripadniki iz ve\xc4\x8d razli\xc4\x8dnih enot. Kljub tem te\xc5\xbeavam so zra\xc4\x8dno-desantne enote izpolnile svojo nalogo, \xc4\x8detudi za visoko ceno. Ameri\xc4\x8dani so imeli 2.499 padlih, Angle\xc5\xbei in Kanad\xc4\x8dani pa 650.\n_START_SECTION_\nAmeri\xc5\xa1ki sektor\n_START_PARAGRAPH_\nNekaj \xc4\x8dez pol \xc5\xa1esto zjutraj se je pred obalama Utah in Omaha pojavilo mogo\xc4\x8dno ladjevje, ki je ob 5:50 na nem\xc5\xa1ke polo\xc5\xbeaje na obali odprlo mo\xc4\x8dan topni\xc5\xa1ki in raketni ogenj, ki je trajal tri \xc4\x8detrt ure. Na odseku Utah je bilo ladijsko in letalsko bombardiranje izredno uspe\xc5\xa1no, na odseku Omaha pa je bilo stanje popolnoma druga\xc4\x8dno. Relativno visoka obala je bila posejana s \xc5\xa1tevilnimi dobro utrjenimi utrdbami iz katerih so Nemci izredno dobro obvladovali obalo pred sabo. Kratka topni\xc5\xa1ka priprava ni resneje po\xc5\xa1kodovala teh utrdb, tudi letalsko bombandiranje je bilo neuspe\xc5\xa1no._NEWLINE_Ob 7:30 so se proti obali podale desantne \xc4\x8dete. Enote, ki so se izkrcale na odseku Utah so imele neverjetno sre\xc4\x8do. Zaradi velikega \xc5\xa1tevila vodnih min se je potopila \xc4\x8delna ladja, ki je ozna\xc4\x8devala smer plovbe proti obali. Potopitev te ladje je povzro\xc4\x8dila pravo zmedo, zaradi katere se je prvi val izkrcal poldrugi kilometer ju\xc5\xbeneje od predvidenega mesta. Prav zaradi te napake pa so vojaki zlahka zasedli obalo, saj je bil ta del obale izredno slabo branjen, medtem ko je bil odsek predviden za izkrcanje poln ovir in pasti ter poleg tega \xc5\xa1e dobro branjen. Ta napaka je re\xc5\xa1ila mnogo \xc5\xbeivljenj pa tudi \xc4\x8dasa, tako da so do poldneva Ameri\xc4\x8dani \xc5\xbee za\xc4\x8deli prodirati v notranjost celine, kjer so se boji vedno bolj zaostrovali. Zaradi nenavadno majhnih izgub, okoli 200 vojakov, pravijo, da je izkrcanje na odseku Utah minilo kot prijeten >>piknik<<._NEWLINE_Stanje 25 kilometrov vzhodneje na odseku Omaha je bilo popolnoma druga\xc4\x8dno. Dokler desantna plovila niso odprla svojih vrat in spustila mosti\xc4\x8dkov, ni z nem\xc5\xa1ke strani padel niti en strel. Tedaj pa se je na obali odprl pravi pekel. Na ameri\xc5\xa1ke vojake, ki so se za\xc4\x8deli komaj izkrcavati se je usula to\xc4\x8da krogel in granat. Pehota se je zna\xc5\xa1la na popolnoma odprti obali, tanki ki bi jo morali kriti so zaostajali. Pozneje je obalo dosegla le polovica tankov pa \xc5\xa1e ti so bili kmalu uni\xc4\x8deni. Enaka usoda je do\xc4\x8dakala tudi trideset topov name\xc5\xa1\xc4\x8denih na amfibijsko plovilo Duck. Nem\xc5\xa1ki ogenj je med ameri\xc5\xa1kimi vojaki povzro\xc4\x8dil vsesplo\xc5\xa1no zmedo, zato se je ve\xc4\x8dje \xc5\xa1tevilo vojakov izkrcalo na napa\xc4\x8dnih mestih dale\xc4\x8d od svojih enot, kar je predstavljalo izredno velik problem, saj so bili vojaki pripravljeni samo za svoj odsek. Tako je bilo devet \xc4\x8det v prvem valu, ki bi po pristanku morale juri\xc5\xa1ati na nem\xc5\xa1ke polo\xc5\xbeaje, raztresenih po vsej obali. Pod mo\xc4\x8dnim ognjem je desno krilo skoraj popolnoma razpadlo. Prvemu valu bi morali slediti in\xc5\xbeenirci, ki bi odstranili ovire in tako omogo\xc4\x8dili prihod  ostalim enotam. Iz tega ni bilo ni\xc4\x8d, saj so zamudili ali pa jih je na dolo\xc4\x8den odsek pri\xc5\xa1lo premalo pa \xc5\xa1e ti, ki so pri\xc5\xa1li niso imeli popolne opreme. Pol ure kasneje pa je bila plima \xc5\xbee tako visoka, da in\xc5\xbeenirci niso mogli ve\xc4\x8d odstraniti ovir. Ko so se izkrcali naslednji valovi pehote, se je zmeda samo \xc5\xa1e pove\xc4\x8dala, mnogo desantnih plovil je naletelo na podvodne ovire in so se skoraj takoj potopila skupaj s svojim mo\xc5\xa1tvom. Ker se desantne ladje zaradi ovir niso mogle pribli\xc5\xbeati obali, so vojaki iz njih skakali v vodo in to v polni bojni opremi, pri \xc4\x8demer se je marsikdo utopil. Vse je kazalo, da bo desant na odseku Omaha klavrno propadel, nato pa je okoli 7:30 pri\xc5\xa1lo do nenadnega preobrata. \xc4\x8castniki so za\xc4\x8deli vojake priganjati k napadu in tako se je vzdol\xc5\xbe celotnega odseke za\xc4\x8del mno\xc5\xbei\xc4\x8dni napad. Ob pol dveh so se se Ameri\xc4\x8dani po srditih bojih za\xc4\x8deli kon\xc4\x8dno vzpenjati na pe\xc4\x8dine nad obalo ter v mesto Viervill, kjer so se \xc5\xbee za\xc4\x8deli boji za vsako hi\xc5\xa1o. Prvi dan se je na obali Omaha izkrcalo 34.000 vojakov, v bojih pa je bilo padlih in ranjenih okoli 2.500, kar je bilo v primerjavi z ostalimi odseki neverjetno visoka \xc5\xa1tevilka. Zaradi dogodkov na obali je bilo napredovanje izredno po\xc4\x8dasno. Tako so prvi dan desanta ameri\xc5\xa1ke \xc4\x8dete napredovale le dober kilometer ali dva v notranjost Francije._NEWLINE_Med obema odsekoma desanta je bila strate\xc5\xa1ko pomembna pe\xc4\x8dina poimenovana Pointe du Hoc, na kateri naj bi imeli Nemci te\xc5\xbeko obalno topni\xc5\xa1tvo. Za uni\xc4\x8denje tega topni\xc5\xa1tva je bila na dan invazije dolo\xc4\x8dena skupina skupina 225 rangerjev. Ti so se morali z lestvami in vrvmi povzpeti na 30 m visoko pe\xc4\x8dino Pointe du Hoc, tam v naskoku zavzeti nem\xc5\xa1ke obrambne polo\xc5\xbeaje, nato pa uni\xc4\x8diti te\xc5\xbeko topni\xc5\xa1tvo. Med vzpenjanjem po pe\xc4\x8dini so jih kljub kritju dveh ru\xc5\xa1ilcev ovirale \xc5\xa1tevilne eksplozije ro\xc4\x8dnih bomb ter ogenj iz pu\xc5\xa1k in strojnic, Nemci pa so jim tudi rezali vrvi ter spodmikali lestve. Kljub temu so se morali Nemci na koncu umakniti. Ko so ameri\xc5\xa1ki vojaki pri\xc5\xa1li do nem\xc5\xa1kih polo\xc5\xbeajev pa so imeli kaj videti. Topov, ki bi jih morali razstreliti, ni bilo nikjer, saj ti \xc5\xa1e niso prispeli iz Nem\xc4\x8dije. Tako je mnogo rangerjev padlo zaman, od 225 rangerjev jih je bilo na koncu za boj sposobnih le \xc5\xa1e 90.\n_START_SECTION_\nBritanski sektor\n_START_PARAGRAPH_\nBritansko obmo\xc4\x8dje desanta se je raztezalo od Port en Bassina pa do reke Orne. Dolgo je bilo skoraj trideset kilometrov razdeljeno pa na tri odseke z imeni Sword, Juno in Gold. _NEWLINE_Na odseku Gold so se brez ve\xc4\x8djih te\xc5\xbeav izkrcali Britanci, problemi so se pojavili le v okolici Le Hamela kjer topni\xc5\xa1tvo in letalstvo ni uspelo uni\xc4\x8diti nem\xc5\xa1kih utrdb, zato so se vojaki zna\xc5\xa1li v podobnem polo\xc5\xbeaju kot Ameri\xc4\x8dani na odseku Omaha. Na sre\xc4\x8do so imeli Britanci tanke, ki so se takoj po izkrcanju lotili uni\xc4\x8devanja nem\xc5\xa1kih utrdb. Na levem krilu so se britanski vojaki po \xc5\xa1tiridesetih minutah bojev prebili v notranjost, na desnem krilu pa skoraj ni pri\xc5\xa1lo do bojev, zato so vojaki pravili, da je bilo vse skupaj podobno vajam._NEWLINE_Kanad\xc4\x8dani so se izkrcali na odseku Juno, ki je postal najbolj krvav del britanskega boji\xc5\xa1\xc4\x8da. Obala je bila posejana s \xc5\xa1tevilnimi ovirami in \xc4\x8dermi, nem\xc5\xa1ki polo\xc5\xbeaji so kljub enournemu bombardiranju ostali skoraj nedotaknjeni. Branilci obale so se utrdili v \xc5\xa1tevilnih obalnih hi\xc5\xa1ah v naseljih Courseulles, Bernieres sur Mer in St. Aubin sur Mer. Britanski tanki, ki bi med desantom morali podpreti pehoto so zamudili, prav tako so zamudili in\xc5\xbeenirci. Ti niso mogli odstraniti vseh ovir, zato je pri nadaljnjem izkrcavanju marsikatera ladja naletela na mino. Medtem so se za vsako hi\xc5\xa1o v naseljih vzdol\xc5\xbe obale b\xc3\xadli hudi boji. Bernieres sur Mer je bil kmalu o\xc4\x8di\xc5\xa1\xc4\x8den sovra\xc5\xbenika, vendar pa se je ta nato vkopal zunaj vasi ter obalo obstreljeval s te\xc5\xbekimi strojnicami in protiletalskim topni\xc5\xa1tvom. Boji za Courseulles so trajali do poznega popoldneva._NEWLINE_Na odseku Sword so se izkrcali \xc5\xa1kotski komandosi. Ti so pri vaseh Ouistreham in Lion sur Mer naleteli na mo\xc4\x8den odpor branilcev. Odpor je bil mo\xc4\x8dan tudi na obali, vendar je trajal zelo kratek \xc4\x8das. Vzrok za to je bila slaba morala v nem\xc5\xa1kih enotah. Na tem odseku so bile nem\xc5\xa1ke enote namre\xc4\x8d sestavljene ve\xc4\x8dinoma iz vojakov starej\xc5\xa1ih letnikov in veteranov, naveli\xc4\x8danih bojevanja. \xc5\xa0e pred poldnevom sta bili zavzeti vasi Hermanville in Colleville, ve\xc4\x8dina britanskih enot pa je bila \xc5\xbee na poti proti Caenu, kjer so se \xc5\xbee za\xc4\x8deli prvi tankovski boji.\n_START_SECTION_\nNem\xc5\xa1ka stran\n_START_PARAGRAPH_\nNa dan invazije je bil poveljnik armadne skupine B (Heeres grupe B), feldmar\xc5\xa1al Rommel na dopustu doma v Nem\xc4\x8diji. Njegova \xc5\xbeena je imela namre\xc4\x8d rojstni dan, kasneje tega dne pa se je nameraval dobiti s Hitlerjem, da bi ga poskusil \xc5\xa1e enkrat pregovoriti, da mu d\xc3\xa1 na razpolago ve\xc4\x8d oklepnih divizij. Medtem so 6. junija ob 1:15 v poveljstvo skupine armad B v La Roche Guyonu za\xc4\x8dele prihajati prve vesti o zavezni\xc5\xa1kem zra\xc4\x8dnem desantu na jugovzhodu polotoka Cotentin in pri Caenu. Sprva so poveljniki menili, da gre le za slepilni manever in zato nem\xc5\xa1kim enotam na polotoku Cotentin ter okolici mesta Caen niso poslali okrepitev. Minevale so ure, preden se je Nemcem nenadoma posvetilo, da lahko za tako obse\xc5\xbenim zra\xc4\x8dnim desantom pri\xc4\x8dakujejo tudi desant iz morja. Tega pa niso mogli resneje ogroziti, dokler ne bi v bli\xc5\xbeino obal pri\xc5\xa1le oklepne rezerve iz zaledja - natanko tiste, o razporeditvi katerih je bilo govora med poveljniki. \xc5\xa0ele okoli treh zjutraj je poveljnik poveljstva Zahod, Runsted, dosegel, da sta se 12. SS oklepna divizija in Panzer Lehr divizija za\xc4\x8deli premikati proti Caenu. Nato je nenadoma pri\xc5\xa1lo do novega preobrata. Vrhovno poveljstvo je prepovedalo kakr\xc5\xa1no koli premikanje oklepnih sil brez izrecnega dovoljenja Hitlerja, zaradi \xc4\x8desar se je 12. SS oklepna divizija morala ustaviti v Lisieuxu, druga oklepna divizija pa je ostala tam, kjer je bila. Tako sta globoko v zaledju dale\xc4\x8d od sovra\xc5\xbenika ostali dve diviziji, ki bi lahko pravo\xc4\x8dasno odbili zavezni\xc5\xa1ki napad, s tem pa so Nemci zamudili \xc5\xa1e eno prilo\xc5\xbenost. Diviziji bi se namre\xc4\x8d lahko pod okriljem nizkih oblakov brez ve\xc4\x8djega strahu pred letaltskimi napadi pribli\xc5\xbeali obali. Te mo\xc5\xbenosti Nemci kasneje niso imeli ve\xc4\x8d, saj je zavezni\xc5\xa1ko letalstvo napadalo vse, kar se je premikalo. Le v bli\xc5\xbeini Caena so bili, pa \xc5\xa1e to razdrobljeni, deli 21. tankovske divizije, ki so se sicer takoj podali v spopad z angle\xc5\xa1kimi padalci iz 6. letalsko-desantne divizije, vendar sami niso mogli kaj ve\xc4\x8d, kot zaustaviti njihov prodor do mesta Caen - o kakem protinapadu tako sploh ni bilo govora. _NEWLINE_Ko je Rommel zvedel za nastali polo\xc5\xbeaj, je nemudoma ukazal, naj oklepne divizije za\xc4\x8dnejo protinapad. Premik je Hitler dovolil \xc5\xa1ele ob 15:00, ko je bilo prakti\xc4\x8dno \xc5\xbee prepozno in so jasno nebo \xc5\xbee preletavala zavezni\xc5\xa1ka letala. Zaradi tega so morali Nemci \xc4\x8dakati do no\xc4\x8di, kar je pomenilo, da Nemci prvega dne desanta niso mogli izvesti u\xc4\x8dinkovitega protinapada, ki bi zaveznike potisnil nazaj v morje. Tako je na dan invazije v bojih sodelovala le 21. oklepna divizija, ki pa je \xc5\xbee prvi dan bojev imela strahovite izgube. Ostale pehotne divizije so imele nalogo zadr\xc5\xbeati sovra\xc5\xbenika, tako so \xc5\xbee zgodaj zjutraj izvedle protinapad v smeri St. Mere Eglise. Protinapadi, v katerih so lovili raztresene skupine zavezni\xc5\xa1kih padalcev, so bili izvedeni tudi v smeri Monteburga ter severno in ju\xc5\xbeno preko Carentana, vendar zaradi slabih zvez in terena niso bili vedno uspe\xc5\xa1ni. Glede na spodbudna poro\xc4\x8dila z obmo\xc4\x8dja med Viervillom in St. Laurentom, kjer je bil ameri\xc5\xa1ki odsek Omaha, so Nemci sklepali, da je tam napredovanje zaveznikov ustavljeno._NEWLINE_Nem\xc5\xa1ko vojno letalstvo, Luftwaffe, na dan invazije zaradi zavezni\xc5\xa1ke premo\xc4\x8di v zraku sploh ni moglo podpreti svojih enot, saj se je moralo \xc5\xbee od samega za\xc4\x8detka bojevati s premo\xc4\x8dnim in pre\xc5\xa1tevilnim nasprotnikom. Zelo neu\xc4\x8dinkovita je bila tudi nem\xc5\xa1ka mornarica. Podmornicam se ni uspelo prebiti do desantnega ladjevja, torpedni \xc4\x8dolni so sicer napadli in uspeli potopiti norve\xc5\xa1ki ru\xc5\xa1ilec HNoMS Svenner, to pa je bilo tudi vse. Tako je prvi dan bojev na boji\xc5\xa1\xc4\x8du vladala prava zmeda, v kateri se ni vedelo, kdo bo morebitni zmagovalec ali pora\xc5\xbeenec, v nekaterih primerih pa niti kje je sovra\xc5\xbenik.\n_START_SECTION_\nDogodki po izkrcanju\n_START_PARAGRAPH_\nPrvi dan invazije se je na Normandijskih obalah izkrcalo okoli 155.000 zavezni\xc5\xa1kih vojakov, ki so osvojili okoli dvesto kvadratnih kilometrov francoskega ozemlja. Cena za tak uspeh je bila visoka. Prvi dan invazije je na obalah in v zaledju namre\xc4\x8d padlo okoli 10.000 zavezni\xc5\xa1kih vojakov ter med 4.000 in 9.000 nem\xc5\xa1kih vojakov. Do 9. junija se je fronta trdno zasidrala in Nemcem je postalo jasno, da zaveznikov ne bojo mogli ve\xc4\x8d enostavno vre\xc4\x8di v morje. Za globlji prodor so se za\xc4\x8deli ostri boji za vsako mesto, vas, hi\xc5\xa1o in polje. Sredi junija, ko je padel St. Lo in so bili zavezni\xc5\xa1ki vojaki \xc5\xbee globoko v Franciji, se je za\xc4\x8dela bitka za Francijo. Operacija Overlord je trajala do srede julija. V tem \xc4\x8dasu se je na normandijskih obalah izkrcalo okoli tri milijone zavezni\xc5\xa1kih vojakov ter na tiso\xc4\x8de ton najrazli\xc4\x8dnej\xc5\xa1e voja\xc5\xa1ke opreme._NEWLINE_Z izkrcanjem zavezni\xc5\xa1kih \xc4\x8det je pri\xc5\xa1lo do velikega preloma v vojni in takrat je marsikomu postalo jasno, da je vojna za Nem\xc4\x8dijo izgubljena saj se ta ni bila sposobna boriti na treh frontah hkrati. Iz tega razloga so vsi pri\xc4\x8dakovali hiter konec vojne, malo kdo pa je verjel, da bo do takrat minilo \xc5\xa1e dvanajst krvavih mesecev._NEWLINE_Zavezni\xc5\xa1ki zmagi v Normandiji je sledila operacija Kobra, katere namen je bil prodor iz Normandije in nazadnje zmaga nad Nem\xc4\x8dijo."